กรุงเทพฯตั้งเป้าปีหน้ากวาดเบี้ย1.5หมื่นล.
กรุงเทพประกันภัยคาดปี 2556 รถยนต์ใหม่ดันเบี้ยรับรวมโต 15% แตะ 1.5 หมื่นล้านบาท
14 ธ.ค. 2555

กรุงเทพประกันภัยคาดปี 2556 รถยนต์ใหม่ดันเบี้ยรับรวมโต 15% แตะ 1.5 หมื่นล้านบาท
นายพนัส ธีรวณิชย์กุล กรรมการผู้อำนวยการใหญ่ บริษัท กรุงเทพประกันภัย คาดว่าปี 2556 บริษัทจะมีเบี้ยรับรวมเพิ่มขึ้นเป็น 1.53 หมื่นล้านบาท เติบโต 15% โดยเตรียมขยายงานประกันภัยรถยนต์มากขึ้น เนื่องจากเป็นตลาดที่มีอัตราการเติบโตสูง จากยอดจำหน่ายรถยนต์ป้ายแดงในปี 2555 ที่คาดว่าจะมียอดขายรถยนต์ใหม่ถึง 1.32-1.37 ล้านคัน ซึ่งเป็นผลมาจากนโยบายคืนภาษีรถยนต์คันแรกของรัฐบาล 
ทั้งนี้ รถยนต์เกือบทุกคันล้วนเข้าสู่ระบบประกันภัยจากประกันภัยที่ดีลเลอร์แถมให้ และเมื่อถึงปี 2556 ที่กรมธรรม์แถมหมดอายุจะเป็นโอกาสของบริษัทประกันภัยที่จะเสนอตัวให้เจ้าของรถยนต์ได้เลือกใช้บริการรวมถึงบริษัทด้วย
นอกจากนี้ ยอดขายรถยนต์ใหม่ในปี 2556 แม้ประมาณการว่าจะมียอดจำหน่ายต่ำกว่าปี 2555 แต่ศูนย์วิจัยกสิกรไทยคาดว่าจะมียอดขายถึง 1.1-1.15 ล้านคัน ซึ่งบริษัทได้เตรียมความพร้อมในการขยายตลาดประกันภัยรถยนต์ในปี 2556 โดยการทบทวนอัตราเบี้ยประกันภัยของรถยนต์รุ่นต่างๆ ที่มีอยู่ในปัจจุบันเพื่อลดราคาเบี้ยประกันภัยบางรุ่นที่มีอัตราค่าสินไหมทดแทนอยู่ในระดับที่ทำกำไรได้ เพื่อให้สามารถขยายงานได้ง่ายขึ้น รวมทั้งทบทวนหลักเกณฑ์การคิดทุนประกันภัยของรถแต่ละรุ่น แต่ละยี่ห้อใหม่ ให้ตรงกับราคาที่ซื้อขายจริงในตลาดมากที่สุด เพื่อให้สามารถคิดเบี้ยประกันภัยได้อย่างถูกต้อง และเป็นธรรมมากยิ่งขึ้น
สำหรับปี 2555 คาดว่าจะมีเบี้ยรับรวมถึง 1.33 หมื่นล้านบาท เพิ่มขึ้น 20% โดย 11 เดือนมีเบี้ยรับเข้ามาแล้ว 1.18 หมื่นล้านบาท เพิ่มขึ้นประมาณ 20% ซึ่งสูงกว่าเป้าหมายที่วางไว้ต้นปีที่คาดว่าจะเติบโตประมาณ 5% เท่านั้น